SK Úradný vestník Európskej únie C 39/26

Oznámenie o začatí čiastočného predbežného preskúmania antidumpingových opatrení uplatniteľných na dovoz plochých valcovaných výrobkov s orientovanou štruktúrou z kremíkovej elektroocele s pôvodom v Rusku

(2007/C 39/12)

Komisia z vlastnej iniciatívy rozhodla o začatí čiastočného predbežného preskúmania podľa článku 11 ods. 3 nariadenia Rady (ES) č. 384/96 o ochrane pred dumpingovými dovozmi z krajín, ktoré nie sú členmi Európskeho spoločenstva (ďalej len „základné nariadenie“) (1). Preskúmanie sa obmedzuje na preskúmanie úrovne dumpingu pre ruských vyvážajúcich výrobcov Novolipetsk Iron & Steel Corporation (NLMK) a Viz Stal.

1. Výrobok

Výrobkami, ktoré sú predmetom skúmania, sú ploché valcované výrobky s orientovanou štruktúrou z kremíkovej elektroocele s pôvodom v Rusku (ďalej len „príslušné výrobky“), v súčasnosti zaradené pod kódy KN 7225 11 00 a 7226 11 00. Tieto kódy KN sa uvádzajú len pre informáciu.

2. Existujúce opatrenia

V súčasnosti sa uplatňuje konečné antidumpingové clo uložené nariadením Rady (ES) č. 1371/2005 (2), ktorým sa ukladá konečné antidumpingové clo na dovozy plochých valcovaných výrobkov s orientovanou štruktúrou z kremíkovej elektroocele s pôvodom v Rusku. Rozhodnutím č. 2005/622/ES z 5. augusta 2005 (3) Komisia prijala záväzky ponúkané spoločnosťou Novolipetsk Iron & Steel Corporation. Na základe toho príslušný výrobok z tejto spoločnosti nepodlieha konečnému antidumpingovému clu v súlade s článkom 2 nariadenia (ES) č. 1371/2005.

3. Dôvody na preskúmanie

Komisia bola informovaná, že spoločnosť NLMK nadobudla 100 %-ný podiel v spoločnosti Viz Stal. Okrem toho boli poskytnuté dôkazy týkajúce sa výroby, predaja a distribúcie príslušného výrobku v rámci novej podnikovej štruktúry. Na základe týchto dôkazov možno usúdiť, že zmena okolností okolností, na základe ktorých boli prijaté opatrenia, je trvalého charakteru.

Dostupné dôkazy takisto poukazujú na to, že dumpingové rozpätie v rámci novej podnikovej štruktúry by sa v porovnaní s úrovňou súčasných opatrení významným spôsobom zmenilo.

Na základe uvedeného možno usúdiť, že individuálne clo platné pre spoločnosť NLMK (aj napriek tomu, že v súčasnosti sa clo na dovoz z tejto spoločnosti nevyberá z dôvodu uvedeného v bode 2) a spoločnosť Viz Stal už nie je viac aktuálne, a že by sa malo začať preskúmanie ex officio s cieľom stanoviť výšku jedného spoločného opatrenia pre novú zjednotenú spoločnosť.

4. Postup stanovenia dumpingu

a) Všeobecne

Keďže Komisia po porade s poradným výborom stanovila, že existujú dostatočné dôkazy na odôvodnenie začatia čiastočného predbežného preskúmania, začína týmto preskúmanie v súlade s článkom 11 ods. 3 základného nariadenia.

Prešetrovaním sa zhodnotí potreba pokračovania, zrušenia alebo zmenenia a doplnenia existujúcich opatrení s ohľadom na spoločnosti NLMK a Viz Stal. Toto hodnotenie sa uskutoční na základe údajov zozbieraných počas prešetrovania, ktoré viedlo k zavedeniu existujúcich opatrení.

Ak sa stanoví, že by sa v súvislosti so spoločnosťami, ktorých sa preskúmanie týka, mali opatrenia odstrániť alebo zmeniť a doplniť v rámci novej podnikovej štruktúry, môže byť potrebné zmeniť a doplniť colnú sadzbu, ktorá sa v súčasnosti uplatňuje na dovoz od iných vyvážajúcich výrobcov príslušného výrobku, ako sa stanovuje v článku 1 ods. 2 nariadenia Rady (ES) č. 137/2005.

b) Zhromažďovanie informácií a vypočutie

Všetky zainteresované strany sa týmto vyzývajú, aby oznámili svoje stanoviská, predložili informácie a poskytli podporné dôkazy. Tieto informácie spolu s príslušnými dôkazmi musia byť Komisii doručené v lehote stanovenej v odseku 6 písm. a).

Komisia môže okrem toho vypočuť zainteresované strany, pokiaľ predložia žiadosť, ktorou sa preukáže, že existujú osobitné dôvody, pre ktoré by mali byť vypočuté. Táto žiadosť musí byť predložená v lehote stanovenej v odseku 6 písm. b).

5. Lehoty

a) Pre zúčastnené strany, aby sa prihlásili a predložili akékoľvek iné informácie

Všetky zainteresované strany, ak majú byť ich vyjadrenia počas prešetrovania zohľadnené, sa musia prihlásiť Komisii, oznámiť svoje stanoviská a predložiť akékoľvek iné informácie do 40 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak. Je potrebné poukázať na skutočnosť, že vykonávanie väčšiny procesných práv stanovených v základnom nariadení závisí od toho, či sa strana prihlási v rámci uvedeného obdobia.

b) Vypočutia

V rámci uvedenej 40-dňovej lehoty môžu všetky zúčastnené strany tiež požiadať o vypočutie Komisiou.

6. Písomné podania a korešpondencia

Všetky podania a žiadosti predložené zainteresovanými stranami musia byť predložené písomne (nie v elektronickej podobe, ak nie je uvedené inak) a musia uvádzať názov, adresu, e-mailovú adresu, telefónne číslo a faxové číslo zainteresovanej strany. Všetky písomné podania, vrátane informácií požadovaných v tomto oznámení, a korešpondencie, ktoré zainteresované strany poskytnú ako dôverné, sa označia ako „Limited (4)“ a v súlade s článkom 19 ods. 2 základného nariadenia sa k nim pripojí verzia, ktorá nemá dôverný charakter, s označením „FOR INSPECTION BY INTERESTED PARTIES“ („NA NAHLIADNUTIE PRE ZAINTERESOVANÉ STRANY“).

Adresa Komisie na korešpondenciu:

European Commission Directorate General for Trade Directorate B Office: J-79 5/16 B-1049 Brussels Fax (32-2) 295 65 05

7. Nespolupráca

Ak ktorákoľvek zo zainteresovaných strán odmietne sprístupniť alebo poskytnúť potrebné informácie v rámci lehoty alebo výrazne bráni vyšetrovaniu, pozitívne či negatívne zistenia sa môžu podľa článku 18 základného nariadenia stanoviť na základe dostupných skutočností.

Ak sa zistí, že ktorákoľvek zo zainteresovaných strán poskytla nepravdivé alebo zavádzajúce informácie, tieto informácie sa nezohľadnia a podľa článku 18 základného nariadenia sa môžu využiť dostupné skutočnosti. Ak zainteresovaná strana nespolupracuje alebo spolupracuje iba čiastočne a zistenia sa preto zakladajú na dostupných údajoch, môže byť výsledok pre túto stranu menej priaznivý, ako keby bola spolupracovala.

8. Harmonogram prešetrovania

Preskúmanie sa podľa článku 6 ods. 9 základného nariadenia uzavrie do 15 mesiacov odo dňa uverejnenia tohto oznámenia v Úradnom vestníku Európskej únie.

(1) Ú. v. ES L 56, 6.3.1996, s. 1. Nariadenie naposledy zmenené a doplnené nariadením (ES) č. 2117/2005 (Ú. v. EÚ L 340, 23.12.2005, s. 17).

(2) Ú. v. EÚ L 223, 27.8.2005, s. 1.

(3) Ú. v. EÚ L 223, 27.8.2005, s. 42.

(4) Toto označenie znamená, že ide o interný dokument. Je chránený podľa článku 4 nariadenia Európskeho parlamentu a Rady (ES) č. 1049/2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43). Ide o dôverný dokument podľa článku 19 základného nariadenia a článku 6 Dohody Svetovej obchodnej organizácie (WTO) o uplatňovaní čl. VI GATT z roku 1994 (antidumpingová dohoda).